als_Latn dik_Latn sag_Latn
Historia prekëse: Kimberli, vajza e vogël me ëndërr të madhePostuar më: 26 April 2016 13:22
Nga Vitiola Shkurti
Kimberli Gjata është 17 vjeçarja që studion në shkollën “Pilo Prifti” të fshatit Novoselë të Vlorës ku aktualisht jeton me vëllain, babanë dhe dy gjyshërit. Jeta me të nuk është treguar shumë bujare. Që në fëmijëri, i është dashur të përballet me fatkeqësi njëra pas tjetrës.
Kur ishte nëntë vjeç, i ati i sapokthyer nga emigracioni, aksidentohet gjatë punës në ndërtim dhe mbetet me njërën këmbë të thyer, pas rrëzimit nga kati i dytë i një pallati. Pas gjymtimit fizik, pamundësia e tij për të punuar, rëndoi edhe më tepër gjendjen ekonomike të familjes Gjata. Mamaja u përkushtua ndaj burrit të sëmurë dhe kujdestaria e Kimberlit dhe vëllait të saj më të vogël u mbeti gjyshërve. Për disa vjet jetuan në qytetin e Fierit dhe u zhvendosën në Vlorë, për një jetesë më të mirë.
“U jam borxhlie gjithë jetën gjyshërve që sakrifikuan bukën e tyre për ne. Por hallet tona nuk mbaruan me kaq. Nëna ime u sëmur papritur. Na lajmëruan se në spitalin e Fierit nuk mund të bënin asgjë për të dhe e nisën për në Tiranë. E ndjeja që diçka nuk po shkonte. Dhe erdhi ai momenti kur e vetmja gjë që ti nuk do të ndodhë kurrë është pikërisht ajo që sapo më ndodhi mua. Mami ndërroi jetë. Pa të jeta nuk kishte më kuptim.”
Ishte vetëm 12 vjeç kur i bëri vetes një premtim që zotohet ta mbajë për gjithë jetën “të bëhet shtylla e familjes”.
Tani që i ka mbushur të shtatëmbëdhjetat, ndjehet e zonja mjaftueshëm për t’ia dalë mbanë vetë.
Kimberli tregon momentin e surprizës për gjyshin e saj në rubrikën “Kam një mesazh për ty”, në televizionin Klan.
“Vendosa që nëpërmjet emisionit “Ka një mesazh për ty” gjyshi të më premtojë se nuk do të punojë më, por të jem unë ajo që do të punoj në vendin e tij duke sakrifikuar edhe shkollën”, rrëfen vajza.
Pas publikimit të historisë së 17-vjeçares, shumë njerëz i ofruan ndihmë, midis të cilëve stafi i Universitetit Europian të Tiranës, që me ofrimin e bursës “Pashko”, ndryshoi të ardhmen e vajzës.
Bursa mban emrin Gramoz Pashko parashikon jo vetëm të drejtën e studimit falas për tri vitet e para të studimit për Kimberlin dhe 9 studentë të tjerë që do të përzgjidhen me të njëjtat kritere, por dhe një pagesë 25 mijë lekë të rinj në muaj për 36 muaj rresht, në mënyrë që ajo të arrijë të mbulojë shpenzimet e jetesës në Tiranë.
“Jam shumë e lumtur dhe mirënjohëse ndaj atyre që po bëjnë ëndrrën time realitet. Sapo të mbaroj provimet e maturës dhe të mbyll ciklin shkollor kam shumë dëshirë që të studioj degën time të preferuar, financën”, shprehet e entuziazmuar Kimberli.
Anisa Subashi, dekania e studentëve të UET, flet për Bursën “Pashko”
Projekti më i ri i bursave në Universitetin Europian të Tiranës është Bursa “Pashko”. Bursa mban emrin e një prej simboleve të liberalizmit shqiptar, ekonomistit dhe profesorit Gramoz Pashko, e cila synon të mbështesë maturantët më të mirë në rezultatet akademike, por që nuk kanë mundësi ekonomike të paguajnë shkollimin e lartë universitar. Bursa“Pashko” është bashkimi mes bursës së ekselencës dhe bursës sociale e cila vjen në 10 vjetorin e Universiteti Europian të Tiranës. Këtyre 10 nxënësve do t’u garantohet, jo vetëm shkollimi falas, por edhe një pagesë mujore prej 25 mijë lekë të reja, që të mbështesin studimet e tyre në Tiranë.
Fituesit e kësaj burse do të jenë nxënës ekselentë në mësime, por që nuk kanë mundësi ekonomike për të vazhduar studimet e larta. Kjo bursë i akordohet maturantit, i cili në përfundim të ciklit te studimeve parauniversitare, ka arritur një mesatare të lartë dhe është i talentuar në një fushë te caktuar, por has vështirësi ekonomike dhe e ka të pamundur për arsye të ndryshme familjare realizimin e studimeve universitare. Të gjithë maturantët nga e gjithë Shqipëria mund të aplikojnë për të fituar këtë bursë.
UET ka pasur një politikë bursash shumë të gjerë gjatë këtyre 10 viteve dhe kjo politikë e bursave do të vazhdojë edhe këtë vit me ndryshimin e vetëm të bursave sociale për t’i dhënë një dimension të ri Bursës “Pashko”
Cilat janë llojet e bursave që ofron UET?
Bursat e Ekselencës
Kjo bursë i akordohet maturantit/studentit i cili në përfundim të ciklit të studimeve paraardhëse ka arritur një mesatare të lartë (9.9 – 10 – bursë e plotë). Bursa e ekselencës jo vetëm vlerëson arritjet e studentëve, por edhe nxit të mësuarin sistematik dhe konkurrencën në dobi të rritjes së nivelit e përgatitjes.
Bursat e Talentit
Kjo bursë i akordohet maturantit i cili ka disa prirje dhe spikat në fusha të ndryshme të artit, sportit, kulturës dhe te shkencës.
Bursat e Lidershipit
Promovimi i liderëve të rinj aktiv që angazhohen, por dinë të angazhojnë edhe të tjerët është në fokus të bursës së lidershipit. Të rinjtë, pjesë e forumeve të ndryshme të partive politike në vend apo lider të grupeve të ndryshme rinore, janë potencial për përfitimin e bursës së lidershipit.
Bursat e Promovimit Social
Me anë të bursave të promovimit social UET i vjen në ndihmë edhe grupeve të caktuara të shoqërisë të cilët hasin vështirësi në realizimin e studimeve universitare. Këtu përfshihen fëmijët e policëve të rënë në detyrë, anëtar të komunitetit rom dhe egjiptian si edhe shtresa të tjera në nevojë. Kjo realizohet në bashkëpunim edhe me institucione të tjera./dritare.net/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn pap_Latn als_Latn als_Latn als_Latn ita_Latn als_Latn por_Latn als_Latn